ชสอ.ชงรัฐแก้หนี้ครู จัดหาซอฟต์โลนช่วย
ชสอ.ระดมสมองสหกรณ์ออมทรัพย์ครู ชงรัฐแนวทางแก้ปัญหาหนี้
5 ม.ค. 2559

ชสอ.ระดมสมองสหกรณ์ออมทรัพย์ครู ชงรัฐแนวทางแก้ปัญหาหนี้
นายเฉลิมพล ดุลสัมพันธ์ ประธานกรรมการชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ได้จัดสัมมนาแนวทางการแก้ไขปัญหาหนี้สินของสมาชิกสหกรณ์ออมทรัพย์ครู โดยมีผู้ตัวแทนสหกรณ์ออมทรัพย์ครูทั่วประเทศเข้าร่วมกว่า 100 คน โดยที่ประชุมมีการรับฟังปัญหาภาระหนี้สินของครู และจะรวบรวมข้อมูลข้อเท็จจริงเสนอหน่วยงานที่เกี่ยวข้องและรัฐบาลเพื่อหาทางช่วยเหลือเร็วที่สุด
ทั้งนี้ เบื้องต้นควรที่จะมีการรวมหนี้ครูไว้ที่เดียวเพื่อให้สามารถแก้ปัญหาได้ โดยการจัดหาแหล่งเงินกู้อัตราดอกเบี้ยต่ำ ซึ่ง ชสอ.พร้อมให้การสนับสนุนสหกรณ์ออมทรัพย์ครูเพื่อนำเงินไปปล่อยกู้ให้สมาชิกเพื่อรีไฟแนนซ์ หรือนำไปชำระหนี้ธนาคารออมสินและเจ้าหนี้รายอื่นๆ โดย ชสอ.พร้อมให้ความช่วยเหลือครูที่ไม่ได้เป็นสมาชิกสหกรณ์ด้วย
“จะมีการรวบรวมปัญหาทั้งหมด เพื่อจัดชั้นความรุนแรงของปัญหา เช่น ครูที่อยู่ระหว่างการฟ้องร้องยึดทรัพย์ หรือฟ้องล้มละลาย จะต้องหาทางช่วยเหลืออย่างเร่งด่วน” นายเฉลิมพล กล่าว
ทั้งนี้ ปัจจุบันสหกรณ์ออมทรัพย์ครู 112 แห่ง มีปริมาณธุรกิจประมาณ 4.85 แสนล้านบาท มีหนี้ที่ไม่ก่อให้เกิดรายได้ (เอ็นพีแอล) ไม่ถึง 1%